[{"text_idx": "#000001", "text": "Ita selebra ohin ba dala hitu loron nasional ba Funsaun Pu\u0301blika nian, tinan ida ne\u2019e Ministe\u0301riu Sau\u0301de mak hetan responsabilidade husi Komisaun Funsaun Pu\u0301blika hodi organiza selebrasaun ida ne\u2019e ho nia objetivu jeral hodi promove nafatin kna\u0301r Funsaun Pu\u0301blika ninian ba dezenvolvimentu funsiona\u0301riu sira nian hodi hala\u2019o sira nia kna\u0301r iha instituisaun estadu no hodi serbi\u0301 ita nia povu ho e\u0301tika no profisionalizmu."}, {"text_idx": "#000002", "text": "Iha kontekstu atual iha nivel nasional nomos internasional ho pendemia covid-19 ita nia pai\u0301z hasoru dezafiu barak, liu-liu hafoin ita hetan dezastre natural husi siclone seroje ne\u2019ebe\u0301 akontese iha fulan abril liu ba, ne\u2019ebe\u0301 hatodan liu tan impaktu negativu, sosial no ekono\u0301miku ne\u2019ebe\u0301 ita hasoru hela."}, {"text_idx": "#000003", "text": "Situasaun susar ida ne\u2019e ezije ajentes no funsiona\u0301rius pu\u0301blikus ba dedikasaun efikasia no as liu, atu serbi\u0301 nafatin sidadaun sira ho eselensia. Kna\u0301r importante ohin loron nian husi ita nia estadu, husi koletivu no ajentes mak hala\u2019o atividade nesesarius atu ita halakon kalamidade sau\u0301de pu\u0301blika, ita hasoru to\u2019o ohin loron, ne\u2019ebe\u0301 define iha dekretu prezidensial no dekretu sira husi governu hodi implementa deklasaun estadu emerjensia husi Prezidente Repu\u0301blika."}, {"text_idx": "#000004", "text": "Pandemia ne\u2019e afeta sidadaun hot-hotu iha mundu tomak no iha Timor-Leste, nune\u2019e luta hasoru pandemia ne\u2019e sai kna\u0301r hot-hotu nian, funsiona\u0301rius, ajentes hotu no ida-idak nian nu\u2019udar sidadaun Timor-Leste. Maibe\u0301 ajentes no funsiona\u0301rius pu\u0301blikus tenke iha responsabilidade a\u0301s liu, tenke sai ezemplu pozitivu, katak, hatene lori mensajen klaru no fundamentadu ba sidadaun sira seluk, oinsa\u0301 ida-idak no komunidade tomak bele hases an husi covid-19. Por ezemplu; importante tebes, funsiona\u0301riu no ajente ida-idak foti inisiativa, buka hatene informasaun loloos, hodi haklaken ba sidadaun sira hodi hasoru covid-19."}, {"text_idx": "#000005", "text": "Karik la iha impedimentu ruma ba funsiona\u0301rius no ajente sira, fo izemplu hodi simu vasina atu hasa\u2019e konfiansa nune\u2019e dada sidadaun sira seluk atu halo tuir. Funsiona\u0301rius no ajentes pu\u0301bliku tenke hatan ba prioridade sira ba ita nia luta ohin loron nian, ita nia prioridade ohin loron mak haforsa sau\u0301de pu\u0301blika, atu ita bele halakon lalais kalamidade ne\u2019ebe\u0301 ita hasoru hela. Biar ida ne\u2019e mak ita nia prioridade, maibe\u0301 labele haluha mo\u0301s kna\u0301r importante sira seluk, iha estadu nian, administrasaun pu\u0301blika nian, biar ita moris iha susar nia laran. Ho ida ne\u2019e hau hakarak hateten, kna\u0301r importante sira seluk, iha frente edukasaun ninian, agrikultura, kultura, ekonomia, justisa no seto\u0301r sira seluk, tenke hala\u2019o nafatin ho empen\u0303u, dedikasaun no efikasia hasoru fukun no restrisaun oi-oin."}, {"text_idx": "#000006", "text": "Halo parte ba iha frente luta ba iha sau\u0301de, sidadaun hot-hotu, ajentes no funsiona\u0301rius pu\u0301blikus hot-hotu, la\u2019os deit sidadaun ne\u2019ebe\u0301 servisu iha seto\u0301r sau\u0301de, katak, la\u2019os deit ba sira ne\u2019ebe\u0301 halo servisu prevensaun, tratamentu no atividade sira seluk, ne\u2019ebe\u0301 iha relasaun direta ka indireta ho luta hasoru covid-19."}, {"text_idx": "#000007", "text": "Hare ba esforsu koletivu ne\u2019ebe\u0301 halo, to\u2019o ohin loron la ho kole, hau konvida ita hot-hotu atu rekon\u0303ese, sau\u0301da, motiva no kolabora liu tan, hodi haforsa sira ne\u2019ebe\u0301 iha parte lin\u0303a frente, liu-liu ministe\u0301riu sau\u0301de, me\u0301diku, infermeiru no pessoal sau\u0301de sira seluk, inklui husi transporte no limpeza, poli\u0301sia, forsa armada no husi seto\u0301r sira seluk, ariska sira nia seto\u0301r sau\u0301de nomos sira nia vida lor-loron ne\u2019ebe\u0301 mak virus bele hada\u2019et ba sira, iha momentu ne\u2019ebe\u0301 deit, bainhira hala\u2019o sira nia atividade nu\u2019udar iha lin\u0303a frente."}, {"text_idx": "#000008", "text": "Durante loron sanulu nia naran Ministe\u0301riu Sau\u0301de hala\u2019o atividade barak, hodi promove sau\u0301de no bem estar funsiona\u0301rius no ajentes sira nian iha administrasaun pu\u0301blika, hodi bele dedika an diak liu tan, atu bele dezempen\u0303a sira nia funsaun ho kualidade, hodi sai hanesan ezemplu ba familia sira no ba populasaun ein jeral."}, {"text_idx": "#000009", "text": "Tema ne\u2019e bolu atensaun jeral husi ministeriu sau\u0301de ne\u2019ebe\u0301 hala\u2019o daudaun kontra virus covid-19, nu\u2019udar esforsu boot ida husi governu Timor-Leste, hodi prevene no kontrola moras covid-19, atu povu tomak bele fila fali ba moris normal ka bainbain, atu ita hotu bele ajuda lalais liu tan prosesu dezenvolvimentu sustentave\u0301l iha ita nia pai\u0301z."}, {"text_idx": "#000010", "text": "Parabe\u0301ns ba programa ne\u2019ebe\u0301 Ministe\u0301riu Sau\u0301de hala\u2019o, funsiona\u0301rius no ajentes pu\u0301blikus iha Timor-Leste laran tomak, sen\u0303oras no sen\u0303ores sira, hau aproveita okaziaun ida ne\u2019e hodi bele hato\u2019o hau nia agradesimentu ba funsiona\u0301rius pu\u0301blikus no ajentes pu\u0301bliku sira hotu, ba esforsu tomak no empen\u0303u husi ida-idak, ne\u2019ebe\u0301 servisu iha instituisaun sira, iha instituisaun estadu no instituisaun auto\u0301nomu sira hotu."}, {"text_idx": "#000011", "text": "Prezidente Repu\u0301blika no sidadaun hot-hotu sei la haluha imi nia kreatividade, dedikasaun no empen\u0303u tomak, iha ita boot sira nia kna\u0301r lor-loron nian. Prezidente Repu\u0301blika, liu-liu iha efikasia, kualidade liu husi instituisaun estadu no auto\u0301nomu sira, no husi funsiona\u0301rius no ajentes ida-idak husi ohin ba oin, hein mos ita boot sira, respeitu ba prinsipiu no legalidade, transparensia no imparsialidade, hanesan dalan hot-hotu nian atu serbi\u0301 diak liu tan ita nia estadu no ita nia povu tomak."}, {"text_idx": "#000012", "text": "Molok remata, hau hakarak dirije hela mensajen espesial sira ne\u2019ebe\u0301 sai dirijente iha administrasaun pu\u0301blika sira, atu hare oinsa\u0301 kapasita, motiva, enkoraja, valoriza liu tan funsiona\u0301rius no ajente pu\u0301bliku sira ne\u2019ebe\u0301 hala\u2019o hela ninia kna\u0301r ho eselensia. Importante tebes, katak, ajente no funsiona\u0301rius pu\u0301blikus ida-idak involve an iha vida instituisaun nian, ho ideia no asaun, ho matenek ida-idak nian, iha prosesu hadiak servisu estadu nian atu serbi\u0301 diak liu tan povu Timor-Leste."}, {"text_idx": "#000013", "text": "Parabe\u0301s ba dala hitu loron Funsaun Pu\u0301blika nian, antes atu hakotu, hau dirije pessoal ba ita boot sira hotu hanesan funsiona\u0301riu pu\u0301bliku katak, ita sei iha ema ne\u2019ebe\u0301 mak lahamutuk ho ita, sira hatene dedika sira nia an, fo sira nia vida tomak atu bele serbi\u0301 ita nia rain ida ne\u2019e. Hau fo lembra fila fali ba saudozu Nicolau Lobato ne\u2019ebe\u0301 mak iha tinan kotuk, hodi komemora ba iha nia fatin ne\u2019ebe\u0301 mate, hodi ba to\u2019o iha Nino Conis Santana ho nia soldadu sira, ho mos ita nia populasaun sira, ema kiik sira ne\u2019ebe\u0301 mak fo an tomak ba liberta ita nia rai ida ne\u2019e ba independensia."}]